આખું જીવન બૌદ્ધ ધર્મને સમર્પિત કરનાર ગોવિંદ લામા તથા તેમના ઉત્તરાધિકારી લામા અદ્વયાવજ્ર (ડો. ગોટમેન)ના જીવનનું કેન્દ્ર રહેલ કાસરદેવી મઠ સુધી મારું પહોંચવું મારે મન સ્વપ્નસિદ્ધિ સમું હતું. કેવી સુંદર જગ્યા ! હકારાત્મક સ્પંદનોથી ચાર્જડ ! કેવું અદ્દભુત સ્થળ ! અલબત્ત આજે મઠ ખાલી છે. દરવાજે મોટું તાળું છે. પાસે જ આવેલ ખુલ્લી જગ્યામાં મઠના દિવંગત થયેલા મંક્સની સ્મૃતિમાં સ્થપાયેલ સુંદર સ્તુપો છે. અહીં પહોંચી શકવાનો સંતોષ હતો. વાત્સલ્યમૂર્તિ ડો. ગોટમેનની મને મઠ બતાવવાની ઇચ્છા પૂર્ણ કર્યાનો આનંદ હતો પરંતુ મઠની નિર્જનતાનું દુઃખ પણ હતું. એ બંને શ્વેત લામાઓની સ્મૃતિને વંદન કરીને મેં કાસરદેવી મઠમાંથી વિદાય લીધી અને જન્મે બ્રિટિશ નાગરિક એવા યોગી કૃષ્ણપ્રેમના મિરતોલા આશ્રમ જવા પ્રયાણ કર્યું.